32004L0085
L 236/10
JURNALUL OFÍCIAL AL UNIUNII EUROPENE
DIRECTIVA 2004/85/CE A CONSILIULUI
din 28 iunie 2004
de modificare a Directivei 2003/54/CE a Parlamentului European și a Consiliului în ceea ce privește aplicarea anumitor dispoziții Estoniei
CONSILIUL UNIUNII EUROPENE,
având în vedere Tratatul privind aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană („Tratatul de aderare”), în special articolul 2 alineatul (3),
având în vedere Actul privind condițiile de aderare a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace și adaptările tratatelor care stau la baza Uniunii Europene („actul de aderare”), în special articolul 57,
având în vedere cererea Estoniei,
având în vedere propunerea Comisiei,
întrucât:
(1)
În cursul negocierilor de aderare, Estonia a invocat caracteristicile specifice ale sectorului său electric pentru a solicita o perioadă de tranziție pentru aplicarea Directivei 96/92/CE a Parlamentului European și a Consiliului din 19 decembrie 1996 privind normele comune pentru piața internă de energie electrică (1).
(2)
Prin anexa VI la actul de aderare, Estoniei i s-a acordat o perioadă de tranziție până la 31 decembrie 2008 pentru aplicarea articolului 19 alineatul (2) din Directiva 96/92/CE, cu privire la deschiderea treptată a pieței.
(3)
Prin Declarația nr. 8 anexată la Tratatul de aderare, Uniunea a recunoscut și faptul că situația specifică referitoare la restructurarea sectorului șistului bituminos din Estonia urmează să necesite eforturi deosebite până la sfârșitul anului 2012.
(4)
Directiva 96/92/CE a fost înlocuită cu Directiva 2003/54/CE, care trebuie pusă în aplicare până la 1 iulie 2004 și care are ca efect accelerarea deschiderii pieței energiei electrice.
(5)
Prin scrisoarea din 17 septembrie 2003, Estonia a transmis o cerere care făcea referire la neaplicarea articolului 21 alineatul (1) litera (b) din Directiva 2003/54/CE privind deschiderea pieței către alți consumatori decât cei casnici până la 31 decembrie 2012. Într-o scrisoare ulterioară, Estonia a indicat că preconizează să realizeze deschiderea totală a pieței prevăzută la articolul 21 alineatul (1) litera (c) din directiva menționată anterior până la 31 decembrie 2015.
(6)
Cererea Estoniei se bazează pe un plan credibil de restructurare a sectorului șistului bituminos până la 31 decembrie 2012.
(7)
Șistul bituminos este singura resursă energetică reală a Estoniei, iar producția națională reprezintă aproape 84 % din producția mondială. 90 % din energia electrică produsă în Estonia provine din acest combustibil solid. Prin urmare, el are o mare importanță strategică pentru siguranța aprovizionării în Estonia.
(8)
Acordarea unei derogări suplimentare pentru perioada 2009-2012 va garanta siguranța investițiilor în centralele de producție și siguranța aprovizionării în Estonia, permițând în același timp și rezolvarea gravelor probleme de mediu create de aceste centrale.
(9)
Ar trebui să se aprobe cererea făcută de Estonia, iar Directiva 2003/54/CE ar trebui modificată în consecință,
ADOPTĂ PREZENTA DIRECTIVĂ:
Articolul 1
La articolul 26 din Directiva 2003/54/CE se adaugă următorul alineat:
„(3) Se acordă Estoniei o derogare temporară de la aplicarea articolului 21 alineatul (1) literele (b) și (c) până la 31 decembrie 2012. Estonia ia măsurile necesare în vederea asigurării deschiderii pieței energiei electrice. Acest lucru se realizează treptat pe parcursul perioadei de referință, pentru a se ajunge la o deschidere totală a pieței până la 1 ianuarie 2013. La 1 ianuarie 2009, deschiderea pieței trebuie să reprezinte cel puțin 35 % din consum. Estonia comunică anual Comisiei pragurile de consum care extind eligibilitatea la consumatorii finali.”
Articolul 2
Statele membre pun în aplicare actele cu putere de lege și actele administrative necesare pentru a se conforma prezentei directive până la 1 iulie 2004. Statele membre comunică de îndată Comisiei textul acestor dispoziții.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în ziua următoare datei publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Luxemburg, 28 iunie 2004.